Anuja Chandramouli

**Anuja Chandramouli** (født 1984) er en indisk forfatter og new age indisk klassisist. Hun er en bestselgende forfatter ansett som en av de beste forfatterne innen mytologi, historisk fiksjon og fantasy.

## Utdanning og karriere
Chandramouli har en bachelorgrad i psykologi fra Women's Christian College i Chennai og en mastergrad i engelsk. Hun startet karrieren som freelance-skribent og hennes artikler, noveller og bokanmeldelser har stått på trykk i ulike publikasjoner som Femina, Women's Era, Lonely Planet, The Hindu og New Indian Express. I tillegg til å være en TEDx-foredragsholder og historieforteller, holder hun regelmessig workshops om kreativ skriving, mytologi og myndiggjøring (empowerment) på skoler og høyskoler rundt om i India.

Hun debuterte som romanforfatter i 2013 med *Arjuna: Saga of a Pandava Warrior Prince,* den ble i en meningsmåling utført av Amazon India kåret til en av de 5 beste bøkene i kategorien Indian Writing for året 2013. Året etter kom romanen *Kamadeva: The God of Desire* som handler om Guden Kama, en av de mest gåtefulle og misforståtte karakterene i hinduistisk mytologi. Hennes tredje bok, *Shakti: The Divine Feminine* ble utgitt i 2015, med denne etablerte hun seg som en New Age indisk klassisist. Romanen hennes fra 2017 *Rani Padmavati: The Burning Queen* handler om Rani Padmini en indisk dronning av kongeriket Mewar på 1200- og 1300-tallet.  Flere av hennes bøker er mytologisk fiksjon, slik som romanen *Mohini: The Enchantress,* som hun vant den prestisjetunge Popular Choice AutHer-prisen for i 2021.

Chandramouli fattet interesse for hinduistisk mytologi som barn, da hun hørte historiene bli fortalt av de eldre. Hun la merke til hvordan mytologien, til og med de kvinnelige skikkelsene, var skrevet fra et mannlig perspektiv, og hvordan kvinnene ble definert ut fra sitt forhold til menn, som koner, mødre eller fristerinner. I sin roman fra 2024 *The Wife and the Dancing Girl* ønsket hun å endre dette perspektivet og gi de kvinnelige karakterene en stemme, en mulighet til å slå tilbake og til å snakke fritt om sine behov.

Chandramouli skriver på engelsk men flere av bøkene hennes har blitt oversatt til Hindi, Marathi, Gujarati og Bengali.

## Privatliv
Chandramouli beskriver seg selv som deltidsskribent, mamma på heltid og en evig drømmer. Hun har to døtre og bor i byen Sivakasi i distriktet Virudhunagar. Hun har studert klassisk dans og er utdannet Bharatanatyam-danser.

## Bibliografi

* *Arjuna: Saga of a Pandava Warrior Prince* (2013). Leadstart Publishing. ISBN 978-9381576397
* *Kamadeva: The God of Desire* (2014). Rupa Publications India. ISBN 978-8129134592
* *Shakti: The Divine Feminine* (2015). Rupa Publications India. ISBN 978-8129137296
* *Yama's Lieutenant* (2016). Random House India. ISBN 978-8184007398
* *Yama's Lieutenant and The Stone Witch* (2017). Penguin Random House India. ISBN 978-0578991559
* *Rani Padmavati: The Burning Queen* (2017). Juggernaut. ISBN 978-9386228529
* *Kartikeya: The Destroyer’s Son* (2017). Rupa Publications India. ISBN 978-8129149114
* *Prithviraj Chauhan: The Emperor Of Hearts* (2017). Penguin Books India. ISBN 978-0143441199
* *Ganga: The Constant Goddess* (2018). Rupa Publications India. ISBN 978-9353332686
* *Muhammad Bin Tughlaq: Tale of a Tyrant* (2019). Penguin eBury Press. ISBN 978-0143446644
* *Mohini: The Enchantress* (2020). Rupa Publications India. ISBN 978-9389967265
* *Abhimanyu: Son of Arjuna* (2022). One Point Six Technologies. ISBN 978-9354581205
* *Girl Talk* (2024). Readomania Publishing. ISBN 978-8197412424
* *The Wife and the Dancing Girl* (2024). Rupa Publications India. ISBN 978-9361560422

## Referanser